ꞌOn₃juaꞌ₅₄ ca₂le₃jɨ́nꞌ₃ ꞌniaꞌ₂ ꞌɨ́n₅ jniá₂; guion₄ bá₄ jniá₂ i₂ꞌein₂ ꞌéi₂ i₂ma₂ca₂quiongꞌ₅₄. La₁ia₁, ꞌnióꞌ₅ le₃ti₃ liaꞌ₂ conꞌ₂ juáꞌ₂ ne₄ Si₂: “Juɨ₁liaꞌ₂ i₂guë́ꞌ₅ co₂lë₅ quianꞌ₅₄ jniá₂, ca₂nau₂ quen₅ të₂le₃ ja₁con₂ jniá₂.”
Jaun₂ juɨ́g₂ jniá₂ ꞌniaꞌ₂ në₃, të₃jŋiá₅, ia₁jaun₂ jë₁ma₂të́₂ rë₁lé₂, le₃ꞌénꞌ₂ ꞌniaꞌ₂, jniá₂ bá₄ lɨ́ng₅ ꞌéi₂.
A₂dsɨ₂jóꞌ₃ juɨ́g₂ jniá₂ ꞌniaꞌ₂, juɨ₁liaꞌ₂ i₂guen₅ dsa₂ i₂chen₄ quián₃ jniá₂, guei₂₃ jniá₂; jaun₂ juɨ₁liaꞌ₂ i₂guei₅ jniá₂ guein₂₃ i₂ca₂chei₃ jniá₂.
Jme₁ca₂lë₃ juáꞌ₂ jág₁ në₅, ca₂can₃ o₂i₁ dsɨ₅ ca₂të₂ jme₂dsí₂, jaun₂ ca₂jángꞌ₃ jág₁ dsau₅ liaꞌ₂ rë₂jiá₃ jág₁, ca₂juáꞌ₂: ―A₂dsɨ₂jóꞌ₃ juɨ́g₂ jniá₂ ꞌniaꞌ₂, jan₂ ꞌniaꞌ₂ jángꞌ₂ jniá₂.
Jaun₂ në́₃ qui₂ca₂jɨ́n₂ chiꞌ₂ dsɨ₂guia₃-tɨ́n₂ rɨinꞌ₅₄ le₂jain₂ le₂jain₂, i₂góꞌ₃ dsɨ́₅ ꞌnio₃ le₃ŋi₅ ꞌein₂ bá₄ ꞌɨn₅ Jesús.
Jan₂ chiꞌ₂ dsɨ₂guia₃-tɨ́n₂ i₂ŋɨ́₄ lë₃ jme₁ꞌnio₃ Jesús, jme₁guá₄ le₃jénꞌ₃ quióꞌ₅.
Jaun₂ ca₂jmo₃ Si₂mu₅₄ Pe₄ caun₂ léi₄ ne₄ ꞌéi₂, ca₂juáꞌ₂: ―Cheiꞌ₅₄ ꞌein₂ bá₄ ꞌɨin₂₃.
Jaun₂ në́₃ ca₂jme₃quián₃ ꞌéi₂ të₂cau₅ guë́₄ quióꞌ₅ Jesús, jaun₂ ca₂ŋag₃: ―Te₁guiꞌ₅₄, ¿ꞌein₂ ꞌéi₂?
Jaun₂ ca₂ŋag₃ Jesús: ―I₂ꞌéi₂ bá₄ i₂cuë́₄ jniá₂ ca₂jne₄ i₁ŋíꞌ₄ la₂, jë₁ma₂ca₂tiá₃ nɨ₁uɨng₅. Jaun₂ në́₃, jme₁ma₂në₂tiá₂ i₁ŋíꞌ₄, jaun₂ ca₂cuë́ꞌ₃ Judas Iscariote, ja₁ŋiꞌ₅₄ Si₂mu₅₄.
Jaun₂ dsɨ₂juɨ₅ le₂jaun₂ jme₁ca₂gue₃ Judas i₁ŋíꞌ₄ jaun₂, ca₂ꞌí₃ i₂së₃dsen₃ të₂dsɨ́₅. Jaun₂ në́₃ ca₂juáꞌ₂ Jesús: ―A₂jaun₂ a₂niog₅ ꞌauꞌ₂ jmóꞌ₂, jmo₄ në₃ cónꞌ₅.
La₁ liaꞌ₂ ꞌi₁jan₂ i₂tiánꞌ₅ guë́ꞌ₅ ne₄ mesa tsá₃ ca₂rë₃ŋɨ́ꞌ₂ ꞌe₂ ꞌuɨg₅₄ ca₂juáꞌ₂ Jesús ca₂tsɨ́ꞌ₃ Judas le₂jaun₂.
Ia₁ jme₁niog₅ gu₂ Judas ꞌéi₂ nɨ₁lau₂ tioꞌ₅₄ cu₄; jaun₂ ca₂lɨn₃ i₂lɨn₅₄, a₂ca₂juáꞌ₂ Jesús tsɨ́ꞌ₅ ꞌéi₂ a₂cha₂ jme₁lá₃ quióꞌ₅ jmɨg₄, o₃ jme₃ꞌoin₅₄ ca₂la₂ cu₄ dsa₂ te₂ŋé₂ ꞌe₂.
Jaun₂ dsɨ₂juɨ₅ jme₁ma₂në₂gue₃ ꞌéi₂ i₁ŋíꞌ₄, o₂ꞌɨ́in₃. Jme₁ma₂ca₂nei₂ bá₄ le₂jaun₂.
Jme₁ma₂o₂ꞌɨ́n₃ Judas jaun₂, ca₂juáꞌ₂ Jesús: ―Në₃ në́₃, jë₁ma₂le₃jniá₂ juɨ₅bí₂ jláꞌ₁ quióꞌ₅ Jaun₅* dsa₂ mɨ₂güɨ́g₃; ján₃ bá₄ le₃jniá₂ juɨ₅bí₂ quióꞌ₅ Diú₄, ja₁con₂ ꞌéi₂.
Chi₂juaꞌ₂ le₃jnia₅ juɨ₅bí₂ quióꞌ₅ Diú₄ ja₁con₂ ꞌéi₂, Diú₄ në́₃, jme₃jnia₅ juɨ₅bí₂ jláꞌ₁ quióꞌ₅ Ja₁ŋiꞌ₅₄ ja₁con₂ ꞌŋiog₅, tonꞌ₂ jme₃jniai₂₃ ŋiꞌ₅₄ ta₁.
ꞌNiaꞌ₂ chiꞌ₂-guein₂ quiáng₃, tsá₃ ma₂uë́₂ ꞌen₅₄ jniá₂ jɨnꞌ₄ ꞌniaꞌ₂. Qui₁ꞌnauꞌ₅₄ ꞌniaꞌ₂ jniá₂; la₁ juɨ₁liaꞌ₂ ma₂ca₂juɨ́g₂ jniá₂ dsa₂ judíos*, ján₃ bá₄ le₂jaun₂ juɨ́g₂ jniá₂ ꞌniaꞌ₂ në́₃: tsá₃ lé₂ o₁nóꞌ₅ ꞌniaꞌ₂ ja₁néꞌ₄ jniá₂.
Caun₂ ꞌéiꞌ₃ ꞌmɨ́₂ la₂ cuë́₄ jniá₂ ꞌniaꞌ₂: a₂jme₁ꞌnióꞌ₄ ꞌniaꞌ₂ rɨ́ngꞌ₂ le₂jangꞌ₂ le₂jangꞌ₂. Juɨ₁liaꞌ₂ ca₂jme₁ꞌnió₄ jniá₂ ꞌniaꞌ₂, ꞌniaꞌ₂ në́₃ ꞌnióꞌ₅ jme₁ꞌnióꞌ₄ ꞌniaꞌ₂ rɨ́ngꞌ₂.
Le₂në₅ bá₄ le₃ŋi₅ ca₂le₃jɨ́n₃ dsa₂ a₂lɨ́nꞌ₅ ꞌniaꞌ₂ dsa₂ i₂ma₂ca₂rë₃tɨ́n₃ quiáng₃: në₁juaꞌ₂ caun₂ qui₂ca₂jme₁ꞌnióꞌ₄ ꞌniaꞌ₂ rɨ́ngꞌ₂ le₂jangꞌ₂ le₂jangꞌ₂.
Jaun₂ ca₂ŋag₃ Si₂mu₅₄ Pe₄ ca₂ŋɨ́iꞌ₃ Jesús: ―Te₁guiꞌ₅₄, ¿a₂jáꞌ₄ guangꞌ₅₄? Jaun₂ ca₂ŋag₃ Jesús: ―Ja₁néꞌ₄ jniá₂, tsá₃ lé₂ le₃ꞌéinꞌ₄. La₁ ꞌéinꞌ₄ bá₄ ꞌniaꞌ₂ cang₂.
Jaun₂ në́₃ ca₂juáꞌ₂ Pe₄ ca₂tsɨ́ꞌ₃ Jesús: ―Te₁guiꞌ₅₄, ¿ꞌe₂ lë₃ tsá₃ lé₂ le₃ꞌéin₄ jniá₂ të₂në₃? Ma₂chan₂ co₂jŋia₅₄ bá₄ jniá₂ a₂gue₅₄ ꞌmú₃ o₄quiánꞌ₂ ꞌne₂.
Jaun₂ ca₂ŋag₃ Jesús: ―¿Dsónꞌ₂ ma₂ꞌei₅ caun₂ ꞌauꞌ₂ a₂gueꞌ₂ ꞌmú₃ o₄quió₃ jniá₂? A₂dsɨ₂jóꞌ₃ juɨ́g₂ jniá₂ ꞌne₂, néꞌ₃ guë́₄ a₂ꞌo₃ të₁guí₄ dsó₂, hora jaun₂ dé₄ tsá₃ tónꞌ₄ ꞌne₂ a₂cuɨgꞌ₂ jniá₂, ta₁ꞌnɨ₅ ráun₂.